KIRJALLINEN KYSYMYS E-2500/00 esittäjä(t): Antonio Tajani (PPE-DE) ja Francesco Fiori (PPE-DE) komissiolle. Sähkö- ja kaasumarkkinoiden vapauttaminen.



Virallinen lehti nro 089 E , 20/03/2001 s. 0202 - 0203



KIRJALLINEN KYSYMYS E-2500/00 esittäjä(t): Antonio Tajani (PPE-DE) ja Francesco Fiori (PPE-DE) komissiolle (2. elokuuta 2000) Aihe: Sähkö- ja kaasumarkkinoiden vapauttaminen Eurostatin äskettäin julkaisemien tietojen mukaan italialainen keskivertoperhe ja italialainen pk-yritys maksaa sähköstä korkeampia hintoja kuin keskivertoperheet ja pk-yritykset kaikissa muissa Euroopan unionin valtioissa. 1. Voisiko komissio antaa tarkat tiedot siitä, miten Italia on soveltanut sähkömarkkinoiden vapauttamisesta (96/92/EY) ja kaasumarkkinoiden vapauttamisesta (98/30/EY) annettuja direktiivejä? 2. Kuinka hyvin Italian hallituksen aloittamat markkinoiden vapauttamistoimet riittävät varmistamaan yhteisön direktiivien soveltamisen? 3. Mitä komissio aikoo tehdä varmistaakseen, että Italia markkinoita vapauttaessaan soveltaa tariffeja, jotka vastaavat eurooppalaisia keskihintoja? Loyola de Palacion komission puolesta antama vastaus (11. syyskuuta 2000) 1. Sähkön sisämarkkinoita koskevista yhteisistä säännöistä 19. joulukuuta 1996 annettu Euroopan parlamentin ja neuvoston direktiivi 96/92/EY(1) on pantu Italiassa täytäntöön 16. maaliskuuta 1999 annetulla asetuksella (Gazetta Ufficiale n:o 75, 30. maaliskuuta 1999). Joitakin erityisesti markkinaoperaattoriin liittyviä lisätoimenpiteitä on vielä toteuttamatta. Maakaasun sisämarkkinoita koskevista yhteisistä säännöistä 22. kesäkuuta 1998 annetun Euroopan parlamentin ja neuvoston direktiivin 98/30/EY(2) täytäntöönpano Italiassa on toteutettu 23. toukokuuta 2000 annetulla asetuksella 164 (Gazetta Ufficiale n:o 142, 20. kesäkuuta 2000). Yksityiskohtaisia tietoja näiden kahden direktiivin täytäntöönpanosta Italiassa on saatavilla seuraavista Internet-osoitteista: http://europa.eu.int/comm/energy/en/elec_single_market/implementation/index_en.html ja http://europa.eu.int/en/comm/dg17/gas98_30.pdf. 2. Komissio tutkii parhaillaan, onko Italian hallitus pannut direktiivit täytäntöön täysin direktiivien säännösten mukaisesti. Myönteisiä piirteitä Italian täytäntöönpanomallissa ovat riippumaton seuranta- ja valvontaelin, pääsy verkkoon julkaistuilla ohjeellisilla hinnoilla sekä kaasumarkkinoiden laaja avautuminen. Vaikka sähkömarkkinoiden avautumisen aste ei olekaan yhteisön korkeimpia, se on kuitenkin sähkömarkkinoiden vapauttamista koskevan direktiivin mukainen. 3. Sähkö- ja kaasumarkkinoiden vapauttamisesta annettujen direktiivien pääasiallisena tavoitteena on yhteisön laajuisen kilpailun avaaminen. Italiassa direktiivien täytäntöönpanon pitäisi johtaa siihen, että hinnat laskevat lähelle muun yhteisön tasoa. Tätä nopeuttavat myös rakennemuutokset, joita Italia on ilmoittanut toteuttavansa energia-alalla. Komissio toteuttaa useita erilaisia toimenpiteitä nopeuttaakseen markkinoiden yhdentymistä. Esimerkiksi alustava rajojen yli tapahtuvan voimansiirron tariffijärjestelmä tulee voimaan lokakuuhun 2000 mennessä, ja keskusteluissa yhtenäisen lähestymistavan löytämiseksi ruuhkanhallintajärjestelmiin on myös saavutettu edistystä. Lopuksi vielä komissio aikoo antaa tämän vuoden loppuun mennessä kertomuksen toimenpiteistä, joiden avulla voidaan toteuttaa Lissabonin Eurooppa-neuvoston asettamat vaatimukset kaasun ja sähkön sisämarkkinoiden toteutusaikataulun nopeuttamisesta. Tiedonannossa käsitellään verkkojen liitäntäkapasiteettiin liittyviä kysymyksiä sekä toimenpiteitä, joita tarvitaan sekä yhteisön tasolla että kansallisella tasolla järjestelmän pullonkaulojen, kuten Italian ja Sveitsin verkkojen yhteenkytkennän, ratkaisemiseksi. Nämä ovat tärkeimpiä kysymyksiä kaasun ja sähkön sisämarkkinoiden luomisen kannalta. Niiden ratkaiseminen on välttämätöntä, mikäli kuluttajien halutaan hyötyvän sisämarkkinoista heidän maksamiensa hintojen muodossa. (1) EYVL L 27, 30.1.1997. (2) EYVL L 204, 21.7.1998.